Dan l-aħħar sirt naf li f'Malta ħarġu sett karti biex ngħid hekk tal-logħob, imma fl-istess waqt hemm messaġġ pożittiv warajhom. Qed nirreferi għal Friendship Cards. Skoprejt li l-imħuħ wara l-friendship cards huma l-istess imħuħ li kienu ħarġu l-Couple Cards – Julian u Joanna Sant Fournier. Il-Friendship Cards huma karti tal-logħob li jintużaw mit-tfal u adulti ħalli jitgħallmu jikkontrollaw ruħhom meta ma jaqblux ma' ħaddieħor. Il-friendship cards inħolqu wara li għal sentejn sħaħ kienu ilhom jtellgħu workshops bil-couple cards. Waqt wieħed mill-workshops, għalliema tal-PSCD issuġġeriet li cards simili maħluqa għat-tfal għandhom ikunu ta' ġid. Fil-fatt wara, flimkien ma' grupp ta' voluntiera, għalliema, disinjaturi, artisti u oħrajn ħadmu għal sentejn sħaħ u proprju f'Lulju 2016 ħarġu l-ewwel sett ta' Friendship Cards. L-iskop tal-cards huwa li minn logħba tiġi life skill ġdida għal ħajja aħjar fejn jidħlu ħbiberiji. Julian u Joanna Sant Fournier ilhom miżżewġa għal daw n l-aħħar 28 sena u għandhom żewġt itfal. Julian jaħdem bħala konsulent ma' kumpanija privata u anke bħala medjatur fil-Qorti tal-familja. Joanna taħdem bħala Learning Support Assistant fi skola primarja. Il-volontarjat minn dejjem kien fihom it-tnejn, u fil-fatt jagħmluh flimkien. "Permezz tal-volontarjat int tmur biex tagħti, meta fir-realtà tirċievi ħafna ferħ u paċi ġewwa fik. Permezz ta' dan aħna nemmnu li naqilgħu enerġija pożittiva biżżejjed sabiex inkunu nistgħu niffaċċjaw l-isfidi li ġġib magħha kull ġurnata", bdew jgħiduli fil-bidu ta' din l-intervista. Erba' snin ilu kienu ħarġu l-Couple Cards Lura lejn Ottubru 2012, kienu ħarġu l-ewwel pakketti tal-karti hekk imsejħa Couple Cards. Dawn kienu ġew żviluppati sabiex jgħinu koppji jsaħħu r-relazzjoni tagħhom. L-istess cards daru d-dinja mhux ħażin u waslu f'pajjiżi bħal New Zealand u ċ-Ċina, u llum il-ġurnata ħarġu b'disa' lingwi differenti. Fil-fatt matul is-snin, Julian u Joanna ltaqgħu ma' eluf ta' koppji fejn qasmu l-inizjattiva tagħhom magħhom. Il-Friendship Cards huma mibnija fuq l-istess prinċipji u huma ddedikati biex jgħinu tfal jiżviluppaw komunikazzjoni, u sabiex jaqsmu l-emozzjonijiet u dak li jħossu, filwaqt li jibnu kunflitt għal rimedji. Fil-fatt dawn ġew imnedija f'Lulju 2016, u minn dak iż-żmien 'l hawn ġew imqassma lil diversi għalliema, ġenituri u tfal waqt diversi workshops. Mitlub jgħidli x'jiġri eżatt waqt kull workshop, Julian spjegali li "Waqt kull workshop, kull persuna jew familja tingħata sett ta' friendship cards, u aħna nispjegaw kif tintlagħab il-logħba. Il-feedback li waslilna kien fenomenali, u fil-fatt kien hawn li ġejna mħajra li naqsmu din l-esperjenza ma' skejjel u għaqdiet taż-żgħażagħ". Ilkoll konxji li ħbieb ta' veru huma ħbieb għal dejjem. Imma konxji wkoll li sfortunatmant illum il-ġurnata ma tantx issib ħbieb ta' veru – kulħadd donnu lest bl-istalletti għalik, jew persuni li jużaw lil ħaddiehor u jarmuh wara ftit. B'hekk staqsejthom jekk il-friendship cards jistgħux ikunu għodda li jegħlbu dawn l-intoppi kollha u jsolvu kollox meta l-ħbieb ma jaqblux bejniethom. "Li tibni ħbiberija ġdida huwa proċess normali, parti mill-ħajja tagħna. Dejjem taf tkun ta' sfida ġdida sabiex tagħraf il-veru ħbieb tiegħek. Fil-fatt huwa proċess naturali li tipprova tafda ħabib, u wara xi intopp jew argument l-istess ħbiberija titkisser u tintilef. Fil-fehma tagħna aħna naħsbu li l-akbar sfida għat-tfal illum hija li jiżviluppaw life skills sabiex jgħinuhom matul ħajjithom kollha," sostnew miegħi. Introduzzjoni ta' life skills sabiex jgħinu lit-tfal jikkomunikaw aħjar Min-naħa tagħha, Joanna qaltli li, "It-tfal tal-lum iqattgħu ħafna mill-ħin tagħhom jilagħbu bit-tablets, u minħabba din it-teknoloġija jkollhom nuqqas ta' komunikazzjoni ma' ħaddieħor li hija ferm importanti għal ħajjithom. Minn riċerka kien instab li 60% mill-komunikazzjoni hija body language, 25% hija t-ton tal-vuċi, u 15% huwa l-kliem. Permezz tal-friendship cards, aħna nixtiequ nerġgħu nintroduċu l-life skills sabiex jgħinu lit-tfal jikkomunikaw aħjar waqt li jkunu qed jilagħbu din il-logħba bl-istess karti. Ta' min jgħid li hija logħba pjaċevoli, fejn it-tfal żgur li ser jitgħallmu minnha waqt li jkunu qed jieħdu gost". Kompliet tgħidli li diġà għandhom numru sostanzjali ta' skejjel li qed jikkolaboraw magħhom bit-tmexxija u tagħlim bl-istess cards. Ta' min jgħid li Julian u Joanna ffurmaw fondazzjoni : Relationships are Forever Foundation. L-għan prinċipali ta' din il-fondazzjoni huwa li tgħin persuni jiżviluppaw potenzjal neċessarju sabiex jibnu relazzjonijiet futuri. "Iż-żewġ oqsma li aħna niffukaw fuqhom huma li ngħinuhom jaqsmu l-emozzjonijet tagħhom, filwaqt li jiżviluppaw soluzzjonijiet prattiċi. L-argumenti huma neċessarji u huma parti mill-ħajja tagħna ta' kuljum. Li hemm bżonn huwa li nagħrfu kien għandna nżommu diskussjoni għaddejja, filwaqt li naħdmu flimkien sabiex insibu soluzzjoni," fissritli Joanna. Ix-xewqa ta' Julian u Joanna minn dejjem kienet li jinkoraġġixxu persuni ta' rieda tajba sabiex jingħaqdu flimkien u jaqsmu t-talenti varji tagħhom sabiex jgħinu lil ħaddieħor. Fil-fatt dan kien possibli bil-ħidma ta' professjonisti li ddedikaw it-talenti tagħhom sabiex flimkien ma' Julian u Joanna ħolqu dawn il-cards – kemm il-Couple Cards u anke Friendship Cards – fejn finalment il-ħolma tagħhom saret realtà u finalment jixtiequ li jiġu mdawra mad-dinja kollha. Fil-fatt jistiednu persuni interessati sabiex jingħaqdu magħhom għal aktar paċi fost familji u ħbieb. Meta kelli pakkett tal-karti tal-Friendship Cards, innutajt li dawn tqassmu f'diversi kategoriji: Emozzjonijiet; Azzjoni Żbaljata; Azzjoni Tajba; Nagħmlu Paċi. Fil-fatt, f'kull tip ta' ħbiberija ser ikun hemm xi argument jew nuqqas ta' ftehim. "L-importanti hu li tifhem x'azzjonijiet tista' tieħu biex tasal għal xi tip ta' soluzzjoni. Dawn il-cards qegħdin biex int tħossok komdu/a tesprimi l-emozzjonijiet tiegħek u tiddjaloga jew tiddiskuti; int tinduna li għidt jew għamilt azzjoni żbaljata; int tiffoka fuq imġiba pożittiva u mhux negattiva biex finalment tagħmel paċi," fissirli Julian. Mingħajr ħlas, imma kull donazzjoni tkun apprezzata Ta' min jgħid li kollox kulma jsir fi ħdan il-fondazzjoni tagħhom huwa mingħajr ħlas, inkluż dawn il-pakketti tal-karti. Id-domanda naturali li toħroġ hija kif jirnexxilhom u fuq liema bażi personali qed jaħdmu għal dan il-ġest nobbli lokalment. "Għall-grazzja t'Alla l-għajnuna tasal minn kullimkien – minn voluntiera li joffru ħinhom u t-talenti tagħhom, oħrajn joffrulna xi post fejn inkunu nistgħu niltaqgħu, dawk li jattendu għal workshops dejjem taw xi donazzjoni xierqa, filwaqt li xi kumpaniji ġieli joffru sponsors, u b'hekk kollox jgħin sabiex isaħħaħna u nkunu nistgħu nkomplu bl-għarfien u tagħlim permezz tal-friendship cards", ikkonfermaw Julian u Joanna. Il-ħsieb tagħhom huwa li joħolqu kollaborazzjoni ma' kapijiet ta' skejjel, għalliema, councillors u youth workers sabiex jiddedikaw ħinhom flimkien mat-tfal inkarigati minnhom. Għal dawk kollha interessati li jakkwistaw sett karti tal-friendship cards, jistgħu jagħmlu dan billi jattendu għal xi workshop imtellgħa minn Relationships Are Forever Foundation u billi jagħtu donazzjoni xierqa. Ir-reġistrazzjoni tista' ssir fuq www.friendshipcards.org jew www.facebook.com/friendshipcards.org Fl-aħħar nett, Julian u Joanna xtaqu jgħaddu messaġġ lill-qarrejja sabiex kemm il-ġenituri kif ukoll it-tfal jibnu relazzjoni soda bejniethom. "L-aqwa premju li nistgħu noffru lil xulxin huwa li nkunu magħquda lkoll flimkien. Dan jinkludi li naqsmu l-emozzjonijiet tagħna, u nsolvu xi kunflitti li jinqalgħu. Nimmiraw għal dinja aħjar b'familji magħquda aktar, sabiex it-tfal tal-lum ikunu l-ġenituri sodi t'għada bl-aħjar valuri possibbli."